ಸರಿಯಾದ ರೀತಿಯಲ್ಲಿ ಕ್ರಿಯಾ ಯೋಜನೆ ರೂಪಿಸಲು ಪಿಡಿಓಗಳಿಗೆ ಶಾಸಕ ತಿಪ್ಪಾರೆಡ್ಡಿ ಸೂಚನೆ ಚಿತ್ರದುರ್ಗ ಆ.04 : ಸರ್ಕಾರದಿಂದ ಗ್ರಾಮ ಪಂಚಾಯಿತಿಗಳಿಗೆ ಬಂದ ಅನುದಾನವನ್ನು ಸರಿಯಾದ ರೀತಿಯಲ್ಲಿ ವ್ಯಯ ಮಾಡಬೇಕಿದೆ ಆದರೆ ಇಲ್ಲಿ ಎಲ್ಲಾ ಪಂಚಾಯಿತಿಯವರು ಒಂದೇ ರೀತಿಯಾದ ಕ್ರಿಯಾ ಯೋಜನೆಯನ್ನು ತಯಾರು ಮಾಡಿದ್ದಾರೆ. ಇದರ ಬಗ್ಗೆ ಪರಿಶೀಲನೆಯನ್ನು ನಡೆಸುವಂತೆ ಜಿಲ್ಲಾ ಪಂಚಾಯಿತಿ ಅಧಿಕಾರಿಗಳಿಗೆ ಶಾಸಕ ಜಿ.ಹೆಚ್.ತಿಪ್ಪಾರೆಡ್ಡಿ ಸೂಚನೆ ನೀಡಿದರು. ನಗರದ ಜಿಲ್ಲಾ ಪಂಚಾಯತ್ ಸಭಾಂಗಣದಲ್ಲಿ ಮಂಗಳವಾರ ಆಯೋಜಿಸಲಾಗಿದ್ದ ಪ್ರಸಕ್ತ ಸಾಲಿನ 15 ನೇ ಹಣಕಾಸು ಹಾಗೂ ಗ್ರಾಮ ಪಂಚಾಯತಿಯ ಇತರೆ ಯೋಜನೆಗಳ ಪ್ರಗತಿ ಪರಿಶೀಲನಾ ಸಭೆಯ ಅಧ್ಯಕ್ಷತೆವಹಿಸಿ ಮಾತನಾಡಿದ ಶಾಸಕರು, ತಾಲ್ಲೂಕಿನಲ್ಲಿ ವ್ಯಾಪ್ತಿಗೆ ಬರುವ ಪಂಚಾಯಿತಿಗಳ ಕ್ರಿಯಾ ಯೋಜನೆಯನ್ನು ನೋಡಿದಾಗ ಎಲ್ಲಾ ಒಂದೇ ರೀತಿಯಲ್ಲಿದೆ ಬಹುತೇಕ ಪಂಚಾಯಿತಿಗಳು ಮೋಟಾರ ಪಂಪ್ಗಳ ರೀಪೇರಿಗಾಗಿ ಹೆಚ್ಚಿನ ಹಣವನ್ನು ತೆಗೆದಿರಿಸಿದ್ದಾರೆ. ಮುಂದಿನ ದಿನದಲ್ಲಿ ಪಂಪ್ ಗಳು ಕಡೆಬಹುದೆಂದು ತಿಳಿದೇಯೇ ಇವರು ಹಣವನ್ನು ತೆಗೆದಿರಿಸಿದ್ದಾರೆ.ಆದರೆ ಖಾಸಗಿಯಾಗಿ ಕೊಳವೆಬಾವಿಗಳಿಗೆ ಹಾಕಿದ ಮೋಟಾರ್ ಪಂಪ್ಗಳು 4 ರಿಂದ 5 ವರ್ಷವಾದರು ಸಹಾ ಕೆಡುವುದಿಲ್ಲ ಆದರೆ ಪಂಚಾಯಿತಿ ಮೋಟಾರುಗಳು ಮಾತ್ರ ವರ್ಷಕ್ಕೆ ಸರಿಯಾಗಿ ಕೆಡುತ್ತವೆ ಇಲ್ಲದೆ ಕೊಳವೆಬಾವಿಯೊಳಗೆ ಬೀಳುತ್ತವೆ ಇದು ಹೇಗೆ ಎಂದು ಸಭೆಯಲ್ಲಿ ಪ್ರಶ್ನಿಸಿದಾಗ ಉತ್ತರ ಬಾರಲಿಲ್ಲ. ತಾಲ್ಲೂಕಿನ ಕಕ್ಕೇರವು ಗ್ರಾಮದಲ್ಲಿ ನಿಗಧಿತವಾದ ಜಾತಿಯ ಜನತೆ ವಾಸ ಇಲ್ಲದಿದ್ದರು ಸಹಾ ಅವರ ಹೆಸರಿನಲ್ಲಿ ಕ್ರೀಯಾ ಯೋಜನೆ ತಯಾರು ಮಾಡಿ ಅಲ್ಲಿ ಕುಡಿಯುವ ನೀರಿನ ಪೈಪ್ ಅಳವಡಿಕೆಗೆ ಹಣ ಎಂದು ನಮೂದಿಸಲಾಗಿದೆ ಇದರ ಬಗ್ಗೆ ಪ್ರಶ್ನಿಸಿದಾಗ ಇದಕ್ಕೆ ಉತ್ತರಿಸಲು ತಡವರಿಸಿದ ಪಂಚಾಯತ್ ಅಭಿವೃದ್ಧಿ ಅಧಿಕಾರಿ ಇಲ್ಲ ತಪ್ಪಾಗಿದೆ ಸರಿಪಡಿಸಲಾಗುವುದು ಎಂದು ಉತ್ತರಿಸಿದರು. ಇದರಿಂದ ಕೋಪಗೊಂಡ ಶಾಸಕರು ಈಗಾಗಲೆ ಒಂದು ಭಾರಿ ಅಮಾನತ್ ಆಗಿದ್ದೀಯ ಸರಿಯಾಗಿ ಕೆಲಸ ಮಾಡದಿದ್ದರೆ ಹಣ ಪೋಲು ಮಾಡಿದರೆ ಮತ್ತೇ ಶಿಕ್ಷೆಗೆ ಒಳಪಡಬೇಕಾಗುತ್ತದೆ ಎಂದು ಎಚ್ಚರಿಸಿದರು. ಗ್ರಾಮ ಪಂಚಾಯತಿಯಲ್ಲಿ ತಯಾರು ಮಾಡಿದ ಕ್ರೀಯಾ ಯೋಜನೆ ಅನುಮೋದನೆಗಾಗಿ ದೆಹಲಿಗೆ ಹೋಗಲಿದೆ. ಈ ರೀತಿಯಾಗಿ ಬೇಕಾಬಿಟ್ಟಿಯಾಗಿ ತಯಾರು ಮಾಡಿ ಕಳುಹಿಸಿದರೆ ಹೇಗೆ ಒಂದೇ ಕಾಮಗಾರಿಯನ್ನು ಎರಡು ಕಡೆಯಲ್ಲಿ ನಮೂದಿಸಿದ್ದಾರೆ. ಇದರ ಬಗ್ಗೆ ಜಿಲ್ಲಾ ಪಂಚಾಯಿತಿ ಅಧಿಕಾರಿ ಪರಿಶೀಲನೆಯನ್ನು ನಡೆಸುವುದರ ಮೂಲಕ ಸರಿಯಾದ ರೀತಿಯಲ್ಲಿ ಕ್ರಿಯಾ ಯೋಜನೆಯನ್ನು ಕಳುಹಿಸುವಂತೆ ಸೂಚನೆ ನೀಡಿದ ಶಾಸಕ ತಿಪ್ಪಾರೆಡ್ಡಿ, ಸರಿಯಾಗಿ ಕೆಲಸ ಮಾಡದೇ ಕಾಮಗಾರಿ ಮಾಡಿದರೆ ಹಣವನ್ನು ವಾಪಸ್ಸು ಪಡೆಯಲಾಗುವುದು ಜೊತೆಗೆ ಶಿಕ್ಷೆಯನ್ನು ಸಹಾ ಅನುಭವಿಸಬೇಕಾಗುತ್ತದೆ ಎಂದು ಪಂಚಾಯತ್ ಅಭಿವೃದ್ಧಿ ಅಧಿಕಾರಿಗಳಿಗೆ ತಿಳಿ ಹೇಳಿದರು. ಭೀಮಸಮುದ್ರ ಗ್ರಾಮ ಪಂಚಾಯಿತಿ ವ್ಯಾಪ್ತಿಯಲ್ಲಿ ದಾನಿಗಳು ನೀಡಿದ ಭೂಮಿಯನ್ನು ಖಾತೆ ಮಾಡಿಕೊಡುತ್ತಿಲ್ಲ ಎಂದು ಅಲ್ಲಿನ ಜನತೆ ದೂರಿದ್ದಾರೆ. ಇದರ ಬಗ್ಗೆ ಶೀಘ್ರವಾಗಿ ಪರಿಶೀಲನೆಯನ್ನು ನಡೆಸಿ ಅವರಿಗೆ ಜಾಗದ ಹಕ್ಕುಪತ್ರವನ್ನು ನೀಡಬೇಕಿದೆ. ಏಕೆಂದರೆ ಲಿಡ್ಕರ್ ಸಂಸ್ಥೆಯಿಂದ ಕೆಲವರಿಗೆ ಮನೆಯನ್ನು ನಿರ್ಮಾಣ ಮಾಡಿಕೊಳ್ಳಲು ಹಣ ಮಂಜೂರಾಗಿದೆ ಜಾಗ ಸಿಗದಿದ್ದರೆ ಹಣ ವಾಪಾಸ್ಸ್ ಹೋಗುತ್ತದೆ ಇದರ ಬಗ್ಗೆ ಆಸಕ್ತಿಯನ್ನು ವಹಿಸುವಂತೆ ತಿಳಿಸಿ ಇದೇ ಗ್ರಾಮದಲ್ಲಿ ಈ ಹಿಂದೆ ಬೇರೆ ಯವರು ದಾನ ಮಾಡಿದ ಭೂಮಿಯನ್ನು ನಿವೇಶನವನ್ನಾಗಿ ಮಾಡಿ ಅವರಿಗೆ ಹಕ್ಕುಪತ್ರವನ್ನು ನೀಡಲಾಗಿದೆ ಅದೇ ರೀತಿ ಇವರಿಗೂ ಸಹಾ ನೀಡುವಂತೆ ಅಧಿಕಾರಿಗಳಿಗೆ ಶಾಸಕರು ಸೂಚಿಸಿದರು. ಗೋನೂರಿನ ಎಕೆ ಕಾಲೋನಿಯಲ್ಲಿ ವಿದ್ಯುತ್ ಸಮಸ್ಯೆ ಇದೆ ಅಲ್ಲಿ ಕರೆಂಟ್ ಕಂಭಗಳನ್ನು ಎಳೆಸುವ ಹಿನ್ನಲೆಯಲ್ಲಿ ಹಣವನ್ನು ತೆಗದಿರಿಸುವಂತೆ ಸೂಚಿಸಿ, ಹಿರೇಗುಂಟನೂರು ಪಂಚಾಯಿತಿಯಲ್ಲಿ ಸಾಕಷ್ಟು ಅನುದಾನ ವ್ಯವಹಾರವಾಗಿತ್ತು ಇದರ ಬಗ್ಗೆ ಹೆಚ್ಚಿನ ಮಾಹಿತಿಯನ್ನು ನೀಡುವಂತೆ ಸೂಚಿಸಿ ಐನಳ್ಳಿ ಪಂಚಾಯಿತಿಯಲ್ಲಿ ಉದ್ಯೋಗ ಖಾತ್ರಿಯಲ್ಲಿ ಅವ್ಯವಹಾರ ನಡೆದಿದ್ದು ಇದನ್ನು ತನಿಖೆಗೆ ಒಳಪಡಿಸುವಂತೆ ತಿಪ್ಪಾರೆಡ್ಡಿ ನಿದೇಶನ ನೀಡಿ, 2016ರಿಂದ ಬಸವ, ಅಂಬೇಡ್ಕರ್ ಹಾಗೂ ಪ್ರಧಾನ ಮಂತ್ರಿಗಳ ಅವಾಜ್ ಯೋಜನೆಯಲ್ಲಿ ಮನೆಗಳನ್ನು ನಿರ್ಮಾಣ ಮಾಡಿಕೊಂಡಿರುವ ಫಲಾನುಭವಿಗಳಿಗೆ ಸರ್ಕಾರದಿಂದ ಹಣ ಬಂದಿದ್ದು ಮುಂದಿನ ಕೆಲವೇ ದಿನದಲ್ಲಿ ಫಲಾನುಭವಿಗಳ ಖಾತೆಗಳಿಗೆ ವರ್ಗಾವಣೆಯಾಗಲಿದೆ ಎಂದರು. ಚಿತ್ರದುರ್ಗ ತಾಲ್ಲೂಕಿನಲ್ಲಿ 173 ಗ್ರಾಮಗಳಿಗೆ ಬಹುಗ್ರಾಮ ಕುಡಿಯುವ ನೀರಿನ ಕಾಮಗಾರಿಗೆ ಪ್ರಸ್ತಾವನೆಯನ್ನು ಸಚಿವ ಈಶ್ವರಪ್ಪರವರಿಗೆ ಕಳುಹಿಸಲಾಗುತ್ತದೆ ಅಪ್ಪರ್ ಭದ್ರಾದಿಂದ ನೀರನ್ನು ನೀಡುವ ಯೋಜನೆ ಇದಾಗಿದೆ.ಇದು ಜಾರಿಯಾದ ಮೇಲೆ ಈ ಗ್ರಾಮಗಳಲ್ಲಿ ನೀರಿನ ಸಮಸ್ಯೆ ಇರುವುದಿಲ್ಲ ಇದಕ್ಕೆ ಸುಮಾರು 400 ಕೋಟಿ ರೂ.ವೆಚ್ಚವಾಗುವ ನಿರೀಕ್ಷೆ ಇದೆ ಇದು ಪಂಚಾಯತ್ ರಾಜ್ಯ ಇಲಾಖೆವತಿಯಿಂದ ಹಣವನ್ನು ನೀಡಲಾಗುತ್ತದೆ. ಸದ್ಯದಲ್ಲಿಯೇ ಇದಕ್ಕೆ ಅನುಮೋದನೆ ಸಿಗಲಿದೆ ಎಂದು ಶಾಸಕ ತಿಪ್ಪಾರೆಡ್ಡಿ ತಿಳಿಸಿದರು. ಚಿತ್ರದುರ್ಗ ತಾ.ಪಂ. ಮಾಜಿ ಅಧ್ಯಕ್ಷ ವೇಣುಗೋಪಾಲ್ ಇಓ ಕೃಷ್ಣನಾಯ್ಕ್ ಸೇರಿದಂತೆ ಚಿತ್ರದುರ್ಗ ವಿಧಾನಸಭಾ ಕ್ಷೇತ್ರ ವ್ಯಾಪ್ತಿಯ ಎಲ್ಲ ಗ್ರಾಮ ಪಂಚಾಯತ್ ಅಭಿವೃದ್ಧಿ ಅಧಿಕಾರಿಗಳು, ಆಡಳಿತಾಧಿಕಾರಿಗಳು ಹಾಜರಿದ್ದರು.